**Ogres novada pašvaldības saistošo noteikumu Nr. 21/2022 “Pašvaldības stipendijas piešķiršanas kārtība studējošajiem, kuri studē valsts akreditētā augstākās izglītības studiju programmā un iegūst pedagogiem nepieciešamo profesionālo kvalifikāciju” paskaidrojuma raksts**

|  |  |
| --- | --- |
| Paskaidrojuma raksta sadaļas | Norādāmā informācija |
| 1.Saistošo noteikumu nepieciešamības pamatojums | Likuma "Par pašvaldībām" 12. pants nosaka, ka pašvaldība attiecīgās administratīvās teritorijas iedzīvotāju interesēs var brīvprātīgi realizēt savas iniciatīvas ikvienā jautājumā, ja tas nav Saeimas, Ministru kabineta, ministriju, citu valsts pārvaldes iestāžu, tiesas vai citu pašvaldību kompetencē vai arī ja šāda darbība nav aizliegta ar likumu.  Ogres novada pašvaldības (turpmāk – Pašvaldība) izglītības iestāžu darbības nodrošināšanu arvien biežāk ietekmē pedagogu trūkums, īpaši tādās jomās kā matemātika, fizika, latviešu valoda, vēsture u.c., kas prognozējamā nākotnē apdraudēs pilnvērtīgu izglītības pakalpojumu pieejamību pašvaldības izglītības iestādēs.  Lai sekmētu jauno speciālistu piesaisti darbam Pašvaldības izglītības iestādēs, nepieciešams atbalsts jaunajiem speciālistiem stipendijas veidā. Stipendiju piešķiršana studējošajiem, kuri apgūst pedagoģiskās studiju programmas, sekmēs izglītības apguves pakalpojumu pieejamības nepārtrauktību Pašvaldības izglītības iestādēs un veicinās kvalificēta pedagoģiskā personāla piesaisti izglītības apguves pakalpojumu nodrošināšanai nākotnē. |
| 2.Īss saistošo noteikumu satura izklāsts | Noteikumi nosaka kārtību, kādā Pašvaldība, budžetā paredzēto līdzekļu ietvaros, piešķir stipendijas studējošajiem, kuri studē valsts akreditētā augstākās izglītības studiju programmā, kurā iegūst skolotāja, speciālā pedagoga, sociālā pedagoga, karjeras konsultanta, logopēda, audiologopēda vai psihologa profesionālo kvalifikāciju (turpmāk - pedagoģijas programma).  Noteikumi nosaka stipendijas pretendentu atlases kārtību, tiem izvirzāmās prasības, stipendijas piešķiršanas un izmaksas kārtību, kā arī nosacījumus stipendijas saņēmējam.  Plānots, ka, sākot no 2022./2023. studiju gada, stipendijas tiks piešķirtas studējošiem, kuri apgūst pedagoģijas programmas, un pēc studiju beigšanas piekrīt nodibināt darba tiesiskās attiecībās ar kādu no Pašvaldības izglītības iestādēm, un nostrādāt izglītības iestādē pedagoga darbā atbilstoši iegūtajai kvalifikācijai ne mazāk kā divus gadus, skaitot no dienas, kad izdots izglītības dokuments, kas apliecina kvalifikācijas ieguvi. |
| 3.Informācija par saistošo noteikumu ietekmi uz pašvaldības budžetu | Plānotā ietekme uz Pašvaldības budžetu 2022. gadā 4000 EUR, 2023. gadā 12000 EUR, 2024. gadā 12000 EUR. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Noteikumi uzņēmējdarbības vidi neietekmē. |
| 5. Informācija par administratīvajām procedūrām | Iestāde, kas nodrošinās noteikumu izpildi un kurā privātpersona var griezties noteikumu piemērošanā – Ogres novada Izglītības pārvalde.  Par pašvaldības finansējuma piešķiršanu tiks noslēgts līgums starp Ogres novada Izglītības pārvaldi un studējošo personu. |
| 6. Informācija par konsultācijām ar privātpersonām | Konsultācijas veiktas ar Latvijas Studentu apvienības pārstāvjiem. |

Ogres novada domes priekšsēdētājs E.Helmanis